LV Eiropas Savienības Oficiālais Vēstnesis C 361/42

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2017/C 361/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA/AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“LAGUIOLE”

ES Nr.: PDO-FR-0120-AM05 – 5.4.2017.

ACVN ( X ) AĢIN ( )

1. Pieteikuma iesniedzēja grupa un tās likumīgās intereses

Syndicat de défense et de gestion du Fromage de Laguiole Route de Chaudes-Aigues 12210 Laguiole FRANCE Tālr.: +33 565444751 Fakss: +33 565444757 E-pasts: contact@fromagedelaguiole.fr

Grupu veido “Laguiole” ražotāji un pārstrādātāji, un tā ir tiesīga iesniegt grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

— ☐ Produkta nosaukums — ☐ Produkta apraksts — ☒ Ģeogrāfiskais apgabals — ☐ Izcelsmes apliecinājums — ☐ Ražošanas metode — ☐ Saikne — ☐ Marķējums — ☒ Cits: kontrole

4. Grozījuma vai grozījumu veids

— ☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu. — ☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Punkts “Ģeogrāfiskais apgabals”

Ģeogrāfiskais apgabals ir paplašināts ar šādām Lozère departamenta pašvaldībām – Buisson, Saint-Juéry un Saint-Chély-d’Apcher. Šīs pašvaldības atrodas līdzās pašreizējam ģeogrāfiskajam apgabalam, un apstākļi tajās līdzinās apstākļiem ģeogrāfiskajā apgabalā iekļautajās pašvaldībās. Tātad līdz ar to iekļaušanu ģeogrāfiskajā apgabalā saikne ar izcelsmes apgabalu nemainās.

Pēc vairāku pašvaldību apvienošanās ir atjaunināts to pašvaldību saraksts, kuras veido ģeogrāfisko apgabalu, nemainot esošo perimetru. Proti, jaunajā Argences en Aubrac pašvaldībā ir ietvertas kādreizējās pašvaldības Alpuech, Graissac, Lacalm, La Terrisse, Sainte-Geneviève-sur-Argence un Vitrac-en-Viadène. Jaunajā pašvaldībā Saint Geniez d’Olt et d’Aubrac ir ietvertas kādreizējās pašvaldības Aurelle-Verlac un Saint-Geniez-d’Olt. Jaunajā pašvaldībā Banassac-Canilhac ir ietvertas kādreizējās pašvaldības Banassac un Canilhac. Ja vecās pašvaldības bija tikai daļēji iekļautas ģeogrāfiskajā apgabalā, tad ģeogrāfiskajā apgabalā ir iekļautas tikai attiecīgās jauno pašvaldību daļas.

Visbeidzot, vienotajā dokumentā kantoni ir aizstāti ar tos veidojošo pašvaldību sarakstu, kurā iekļauti iepriekšminētie grozījumi.

Cits

Punktā “Atsauces uz kontroles struktūrām” pārbaudes organizācijas kontaktinformācija ir aizstāta ar to iestāžu kontaktinformāciju, kas ir atbildīgas par pārbaudi, lai nebūtu jāveic grozījumi specifikācijā gadījumā, ja mainās pārbaudes organizācija.

VIENOTS DOKUMENTS

“LAGUIOLE”

ES Nr.: PDO-FR-0120-AM05 – 5.4.2017.

ACVN ( X ) AĢIN ( )

1. Nosaukums vai nosaukumi

“Laguiole”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Apraksts par produktu, uz kuru attiecas 1. punktā minētais nosaukums

“Laguiole” ir cilindriskas formas govs piena siers ar sausu mizu, presētu, nevārītu masu; pēc pilnīgas izžūšanas 100 gramos šāda siera ir vismaz 45 grami tauku, bet tā sausnas saturs 100 gramos nedrīkst būt zemāks par 58 gramiem.

Pēc formas “Laguiole” ir cilindrisks ritulis 30–40 centimetru diametrā, tā augstuma attiecība pret diametru ir 0,8–1, bet svars – 20–50 kilogrami.

Nogatavināšana ilgst vismaz četrus mēnešus, skaitot no himozīna pievienošanas dienas.

Tā masa ir ziloņkaula līdz salmu dzeltenā krāsā, bet miza – bālgana līdz gaišpelēka, taču nogatavināšanas laikā var kļūt dzintarbrūna līdz granītpelēka.

Tā pienskābi atgādinošā garša ir vidēji līdz stipri izteikta atkarībā no nogatavinājuma pakāpes, līdzsvarota, specifiska, ar dažādām niansēm: no svaigu sienu atgādinošas līdz sausu lazdu riekstu garšai, samērā ilgi paliekoša mutē – tam par iemeslu ir arī tipiskums, kas veidojies, pārstrādājot svaigpienu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Slaucamo govju ganāmpulka pamatbarību veido ģeogrāfiskā apgabala izcelsmes lopbarība. Vienīgo rupjo lopbarību, ko atļauts izēdināt slaucamo govju ganāmpulkam, veido pļavu un dabisko vai pastāvīgo ganību vietējās floras augi, kā arī lopbarības graudaugi un pākšaugi, ko audzē pagaidu pļavās. Kukurūzas skābbarību, zāles skābbarību, plēves pārvalkā iekonservētu barību un jebkādu mitrā veidā iekonservētu lopbarību šo govju barošanā izmantot aizliegts.

Zāles pieejamības periodā slaucamo govju ganāmpulka pamatbarību veido ganībās plūktā zāle, turklāt ganīšanas gada summārais ilgums ir vismaz 120 dienas, izņemot ja laikapstākļi to neļauj. Šajā periodā papildus ganībās plūktajai zālei izēdinātās lopbarības sausnas daudzums nedrīkst pārsniegt 3 kg dienā katrai slaucamajai govij vidēji ganāmpulkā un ganību periodā.

Tās papildbarības daudzums, ko pievieno pamatbarības devai, nedrīkst pārsniegt 6 kg dienā katrai slaucamajai govij laktācijas periodā un gadā. Papildbarības izcelsmei nav obligāti jābūt ģeogrāfiskajā apgabalā, ja tā lauksaimnieciskie resursi nav pietiekami.

Dzīvnieku barošanai atļauts izmantot tikai augu izcelsmes barības līdzekļus, blakusproduktus un papildbarību, kas iegūta no ģenētiski nemodificētiem produktiem.

Slaucamo govju ganāmpulka papildbarības veidošanai drīkst izmantot tikai tādas izejvielas un piedevas, kas norādītas attiecīgā sarakstā.

“Laguiole” sieru ražo vienīgi no svaiga, proteīnu un tauku ziņā nestandartizēta govs pilnpiena. Jebkāda fizikāla apstrāde ir aizliegta.

“Laguiole” siera ražošanai izmantotajam pienam jābūt iegūtam vienīgi no ganāmpulka, ko veido Francijas Simmental (šķirnes kods 35) vai Aubrac (šķirnes kods 14) šķirnes govis vai govis, kas izaudzētas, krustojot abas minētās šķirnes, kurām ir sertificētas pēcnācēju līnijas. Attiecībā uz pēdējām šādā ganāmpulkā pēc pirmās paaudzes drīkst iekļaut vienīgi govis, kas izaudzētas, krustošanā izmantojot Aubrac (šķirnes kods 14) šķirnes buļļus.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Piena ražošana, siera ražošana un nogatavināšana notiek ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Rīvēta “Laguiole” siera tirdzniecība ir aizliegta.

“Laguiole” var piedāvāt arī sadalītu porcijās. Ja sieru pārdod pēc sākotnējas iepakošanas, gabaliem obligāti jābūt ar šā nosaukuma produktam raksturīgo mizu, izņemot ja šādu atsevišķu porciju svars ir mazāks par 70 gramiem.

3.6. Ar reģistrēto nosaukumu apzīmētā produkta marķēšanas īpašie noteikumi

Siera rituļu marķējumā ietilpst:

— ar cilmes vietas nosaukumu apzīmētā produkta nosaukums, kas uzrakstīts ar burtiem, kuru izmērs ir vismaz divas trešdaļas no vislielākajiem uz marķējuma lietotajiem burtiem,

— Eiropas Savienības ACVN simbols.

Norādi “buron” atļauts izmantot marķējumā, reklāmā, faktūrrēķinos vai tirdzniecības dokumentos, ievērojot šādus nosacījumus: norādi “buron” lieto, marķējot siera rituļus, kas ražoti tikai no viena ganāmpulka piena, kurš slaukts pārdzīšanas periodā (no 25. maija līdz 13. oktobrim), turklāt ganāmpulkam šajā periodā jāganās augstkalnu pļavās, kuru augstums virs jūras līmeņa pārsniedz 1 000 metrus. Lai minēto norādi varētu izmantot, siera rituļiem jābūt pagatavotiem sierotavas vajadzībām izmantojamās ēkās, kas būvētas šajā augstkalnu pļavu apgabalā, un ar tādu aprēķinu, ka vienā šādā cehā pārstrādā tikai no viena ganāmpulka iegūtu pienu. Pārvietojamas vai vieglas konstrukcijas būves kā, piemēram, no dēļiem veidotas patvertnes, nav atļautas.

Marķējumu var aizstāt ar tiešu iespiedumu uz siera rituļa mizas vai ar iepriekš apdrukāta muslīna piestiprināšanu tieši pie siera rituļa mizas.

Produkta identifikāciju nodrošina arī ar reljefiespiedumu, kurā atveidots Laguiole vērša attēls un vārds “Laguiole”, un ar identifikācijas zīmi, ko piestiprina pie siera rituļa.

4. Ģeogrāfiskā apgabala īsa definīcija

Ģeogrāfisko apgabalu veido šādu pašvaldību vai to daļu teritorija:

Aveyron departamentā – pašvaldības Argences en Aubrac, Campouriez, Cantoin, Cassuéjouls, Castelnau-de-Mandailles, Le Cayrol, Condom-d’Aubrac, Coubisou, Curières, Entraygues-sur-Truyère (Lot labajā krastā un Truyère kreisajā krastā Lot-Truyère pietekas augštecē), Espalion (Lot labajā krastā), Estaing, Florentin-la-Capelle, Huparlac, Laguiole, Montézic, Montpeyroux, Le Nayrac, Pomayrols, Prades-d’Aubrac, Saint-Amans-des-Cots, Saint-Chély-d’Aubrac, Saint-Côme-d’Olt (Lot labajā krastā), Saint Geniez d’Olt et d’Aubrac (Lot labajā krastā), Saint-Laurent-d’Olt (Lot labajā krastā), Saint-Symphorien-de-Thénières, Sainte-Eulalie-d’Olt (Lot labajā krastā), Soulages-Bonneval.

Cantal departamentā – pašvaldības Anterrieux, Chaudes-Aigues, Deux-Verges, Espinasse, Fridefont, Jabrun, Lieutadès, Maurines, Saint-Martial, Saint-Rémy-de-Chaudes-Aigues, Saint-Urcize, La Trinitat.

Lozère departamentā – pašvaldības Aumont-Aubrac, Banassac-Canilhac (Lot labajā krastā), Les Bessons, Brion, Le Buisson, Chauchailles, La Chaze-de-Peyre, La Fage-Montivernoux, La Fage-Saint-Julien, Fau-de-Peyre, Fournels, Grandvals, Les Hermaux, Malbouzon, Marchastel, Nasbinals, Noalhac, Prinsuéjols, Recoules-d’Aubrac, Saint-Chély-d’Apcher, Saint-Germain-du-Teil, Saint-Juéry, Saint-Laurent-de-Muret, Saint-Laurent-de-Veyrès, Saint-Pierre-de-Nogaret, Sainte-Colombe-de-Peyre, Les Salces, Termes, Trélans.

5. Saikne ar ģeogrāfisko apgabalu

Ģeogrāfiskajam apgabalam ir sava specifika, kas saistīta ar augsnes īpatnībām, klimatu, augstumu virs jūras līmeņa un dabiskajiem reljefa veidotajiem norobežojumiem. Augsne veidojusies uz bazalta vai granīta cilmiežiem. Klimats ir kontrastains un skarbs, tas veidojas, kontinentālām un Overņas (Auvergne) kalnu gaisa masām – kuru dēļ ziemas ir garas, aukstas, vējainas un bieži sniegainas – saskaroties ar dienvidu gaisa masām, kas nes siltumu un lielus un brāzmainus nokrišņus. Apgabala vidienē Aubrac kalni veido viendabīgu kopumu vidēji 1 000 m augstumā virs jūras līmeņa. Rietumos un dienvidos ģeogrāfisko apgabalu dabiski norobežo Truyère upe un Lot upe. Augsne, klimats un augstums virs jūras līmeņa darbojas kā apvienoti faktori, kas piešķir ganībām izcili labas īpašības, it sevišķi bagātīgu un aromātisku augu valsti ar lielu botānisko dažādību. Daudz vairāk nekā citur tur atrodami augi ar raksturīgi bagātīgu aromātisko savienojumu (terpēnu) saturu: piemēram, čemurziežu dzimtas augi kā lāčsaknes (Meum athamanticum), gandreņu dzimtas augi (Geranium sylvaticum), asteru dzimtas augi (Achillea, Centaurea) vai panātru dzimtas augi (Prunella grandiflora, Thymus).

Siers šajā reģionā ražots jau izsenis. No XII gadsimta Aubrac un Bonneval abatijas mūki noteica “Laguiole” siera ražošanas noteikumus, lai vasaras piena produkciju saglabātu ziemas uzturam svētceļnieku vajadzībām; mūku piemēram sekoja arī vietējās zemnieku saimniecības. 1897. gadā kalnu apvidos izvietotās lauku saimniecības apvienojās tirdzniecības arodbiedrībā, ko 1939. gadā pārveidoja par produkcijas aizsardzības apvienību, līdz 1961. gadā tika panākta siera atzīšana par produktu ar cilmes vietas nosaukumu.

Šodien joprojām “Laguiole” gatavo no svaiga pilnpiena, kas iegūts no Francijas Simmental un Aubrac šķirnes govīm, kuras pielāgojušās ģeogrāfiskā apgabala vides apstākļiem (vidēji augsti kalni) un kuru barību veido galvenokārt ganībās plūkta zāle un ģeogrāfiskajā apgabalā ražots siens bez mitri konservētas lopbarības un ar ierobežotu papildbarības daudzumu. Šo šķirņu ietvaros veiktā ģenētiskā selekcija ir ļāvusi paaugstināt proteīnu saturu pienā uz tauku satura rēķina, lai iegūtu pienu ar pārstrādei sierā noderīgu īpašību potenciālu. To veicina arī aizliegums iekļaut lopbarībā kukurūzu – tā mērķis ir ierobežot tauku saturu pienā.

“Laguiole” produkts, kura ražošanā liela nozīme ir ilgai nogatavināšanai aukstā (6–12 °C) un mitrā pagrabā, turklāt nogatavināšanas veiksmīgs iznākums atkarīgs it sevišķi no īpašas gatavošanas tehnoloģijas (kurā ietilpst divkārša notecināšana tome presē un ievietošana veidnēs tā, lai iegūtās izmantojamās sausnas būtu vairāk) un sistemātiskas siera rituļu kopšanas (sukāšana un apvēršana), ko nodrošina prasmīga ģeogrāfiskajā apgabalā pārmantotās zinātības izmantošana.

“Laguiole” ir svaiga pilnpiena siers, un to pagatavo liela formāta (20–50 kg) rituļa veidā. Tam ir presēta, nevārīta masa un paaugstināts sausnas saturs – vismaz 58 %. To nogatavina vismaz četrus mēnešus.

Tā pienskābi atgādinošā garša ir vidēji līdz stipri izteikta atkarībā no nogatavinājuma pakāpes, līdzsvarota, specifiska, ar dažādām niansēm: no svaigu sienu atgādinošas līdz sausu lazdu riekstu garšai, samērā ilgi paliekoša mutē.

Piena ražošanai “Laguiole” ģeogrāfiskajā apgabalā sākotnēji bija izteikti sezonāls raksturs. Piena ņemšana teļa zīdīšanas laikā bija iespējama tikai laikposmā, kad, pateicoties ģeogrāfiskā apgabala augsnes dabiskajai auglībai, bagātīgi sazēla zelmenis un dzīvnieku vajadzības bija apmierinātas. Lai šo pienu saglabātu un varētu izmantot vēlākā laikā, ģeogrāfiskā apgabala lopkopji ir izstrādājuši paņēmienu liela formāta uzglabājama siera – “Laguiole” – iegūšanai.

Šo sieru ražo no pilnpiena; tā uzglabāšanās spēja ir saistīta ar piena iegūšanas un produkta gatavošanas nosacījumiem, saskaņā ar kuriem priekšroka dodama pienam ar pārstrādei sierā piemērotām īpašībām, tādam, kurš bagāts ar proteīniem, bet ar ierobežotu tauku saturu, un no kura iegūtais receklis padodas intensīvai notecināšanai gan tome presē, gan arī presēšanai pēc ievietošanas veidnē, tādējādi ļaujot iegūt presētu, nevārītu siera masu ar augstu sausnas saturu.

Francijas Simmental un Aubrac šķirnes govis ir sevišķi labi piemērotas ģeogrāfiskā apgabala vides apstākļiem. Pateicoties šo govju izturīgumam, tās ļauj pilnībā izmantot ģeogrāfiskā apgabala lopbarības potenciālu, vienlaikus izturot apstākļus, ko rada ilgas un skarbas ziemas nosacīti ierobežojumi. Lopbarība, ko šīs govis ēd, ir bagāta ar aromātiskiem augiem, kas dara smaržīgu gan to pienu, gan arī no tā iegūto sieru “Laguiole”.

Tā ražošana no svaigpiena un ilgā nogatavināšana zemā temperatūrā nodrošina “Laguiole” tam raksturīgo tipiskumu, kas saistīts ar šajā svaigajā pilnpienā ietilpstošo pienskābes baktēriju mikrofloru.

Atsauce uz specifikācijas publikāciju

(šīs regulas 6. panta 1. punkta otrā daļa)

https://info.agriculture.gouv.fr/gedei/site/bo-agri/document_administratif-eee5e8f9-73b8-403f-8ad2-db22ef109a27/telechargement

(1) OV L 343, 14.12.2012., 1. lpp.